钦定古今图书集成/历象汇编/庶征典/第025卷 > 《天元玉历》 > 《月晕诸气篇》
## 钦定古今图书集成/历象汇编/庶征典/第025卷 > 《天元玉历》 > 《月晕诸气篇》

月晕受冲，国不安，无风雨，臣下专权，天下偃兵，终岁
无宁。晕，大风将至。月晕重圆，或三或九，有失地受兵
之数，若四若八，有死王亡国之愆；晕五重，则女后之
忧，七当易主；晕六重，则政教之失，十乃更元。虹霓背
玦度晕中，兵丧之象，若三若四，云抵月，以战勿当。有
背玦而晕不合，谋叛自败。有晕气而霓指月，将军杀
伤。晕而白气自外入，拔城得将。晕而白气从中出，围
城自殃。云来贯晕，左右吏死。白虹贯月，臣乱于王，后
有阴谋。晕连环而白虹连晕，下遭兵革。晕交贯而赤
色有光。〈阙〉　晕而背，所临者败。晕而珥，时岁平
康。晕色黄，将军益禄。晕有光，主有来降。二晕相连而
如环，两国交兵而争地。连环及斗，天下兵火而大乱
拔城。重晕于魁，大臣下狱而流移千里。晕客星，则忧
及于所临之国。流星入晕则大使来。流星出晕则贵
人出。